જોકે આ આખી વાત એ પ્રશ્ન ઉભો કરે છે કે સેવ કોને કહેવાય? સેવ કેવી હોય? આપણે જુદી જુદી જાતની સેવ ખાઈએ છીએ. સેવ ઘઉં, મેંદા, ચોખા, અને ચણાના લોટની બને છે. ભેળમાં નખાય છે એ નાયલોન સેવ છે. જોકે કોટન સેવ જેવું કશું બજારમાં મળતું નથી. હોત તો એ નાયલોન સેવ કરતાં ચોક્કસ મોંઘી હોત એટલું ખાતરીપૂર્વક કહી શકાય. નાયલોન સેવ પાતળી હોય છે. એનાથી જાડી રતલામી સેવ હોય છે. જે ઘરમાં ફિક્કી અને ખરાબ દાળ બનતી હોય તો એમાં રતલામી સેવ નાખી દાળનો ટેસ્ટ એન્હેન્સ કરી શકાય છે. રતલામી સેવ તીખી હોય છે. બિન-રતલામી સેવ એજ સાઈઝની હોય છે અને ઓછી તીખી હોય છે, જે સેવ-ટામેટાનાં શાકમાં વપરાય છે. જેમ કાળી ધોળી રાતી ગાય દૂધ તો સફેદ જ આપે છે અને એ દૂધમાંથી પેંડા, બરફી, બટર, ચીઝ વગેરે બને છે, એમ જ ચણાનો લોટ પણ સેવ, ભજીયા, ગોટા, ગાંઠીયા, ફાફડા એવા જુદા જુદા રુપ ધારણ કરી શકે છે. ચણાનો લોટ ઈશ્વરની જેમ એક છે, પણ જુદાજુદા ધર્મોમાં વર્ણવ્યા મુજબ એનાં સ્વરૂપ જુદાજુદા છે.